JWD วิ่ง 4% โบรกแนะ “ซื้อ” เป้า 10 บ.ชี้ผลงานครึ่งหลังเด่น รายได้ธุรกิจห้องเย็นพุ่ง
JWD วิ่ง 4% โบรกแนะ “ซื้อ” เป้า 10 บ.ชี้ผลงานครึ่งหลังเด่น รายได้ธุรกิจห้องเย็นพุ่ง
28 ก.ย. 2563

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ณ เวลา 10.59 น. อยู่ที่ระดับ 8 บาท บวก 0.30 บาท หรือ 3.90% สูงสุดที่ระดับ 8 บาท ต่ำสุดที่ระดับ 7.70 บาท ด้วยมูลค่าการซื้อขาย 45.71 ล้านบาท

ด้านบทวิเคราะห์ บริษัทหลักทรัพย์ เคทีบี (ประเทศไทย) จำกัด ระบุว่า ยังคงแนะนำ “ซื้อ” แต่ราคาเป้าหมายเป็น 10.00 บาท อิง PER ปี 2564  ที่ 29 เท่า จากเดิม 8.40 บาท อิง PER ปี 2564 ที่ 24 เท่า
โดยประเมินกำไรปี 2564 จะกลับไปใกล้เคียงกับปี 2562 ซึ่งราคาหุ้นเคยเทรดที่ระดับ PER ที่ 30 เท่า โดยยังคงมุมมองเป็นบวกต่อ outlook บริษัทจาก 1) กำไรไตรมาส 3/63 จะกลับมาฟื้นตัวจากไตรมาสก่อนตามคาด และจะดีขึ้นต่อเนื่องในไตรมาส 4/63 จากธุรกิจคลังห้องเย็นที่ occupancy rate จะเพิ่มขึ้นเป็นมากกว่า 80% (จากครึ่งแรกของปี 63 ที่ 78%) เนื่องจากเป็นช่วง high season ของการจัดเก็บปลาทูน่า และธุรกิจที่เกี่ยวข้องกับยานยนต์จะปรับตัวดีขึ้น ตามยอดผลิตรถยนต์ที่ฟื้นตัว
และ 2) กำไรปี 2564 จะเติบโตโดดเด่นที่ +20% จากการฟื้นตัวของทุกธุรกิจและรายได้เพิ่มจากธุรกิจใหม่
อย่างไรก็ตาม ยังประเมินกำไรสุทธิปี 2563 ที่ 297 ล้านบาท ลดลง 18% จากช่วงเดียวกันของปีก่อน โดยกำไรไตรมาส 3/63 จะกลับมาเติบโตจากไตรมาสก่อนเป็น 60-70 ล้านบาท และจะดีขึ้นต่อเนื่องในไตรมาส 4/63 ที่เป็นช่วง high season
สำหรับปี 2564 คาดว่ากำไรสุทธิจะกลับมาเติบโตโดดเด่น +20% เทียบกับปีนี้ จากการรับรู้รายได้เต็มปีจากคลังห้องเย็นอาคาร 9 ขณะที่ธุรกิจรับฝากและบริหารรถยนต์ และธุรกิจให้บริการรับฝากและบริหารสินค้าอันตราย ที่จะปรับตัวดีขึ้นจากฐานต่ำ รวมถึงการรับรู้รายได้จากงานใหม่เต็มปี